钦定古今图书集成/理学汇编/学行典/第103卷 > 《请休致疏》叶向高
## 钦定古今图书集成/理学汇编/学行典/第103卷 > 《请休致疏》叶向高

顷臣以朱童蒙、郭允厚《论邹元标冒进》一言，盖臣自
弱冠为诸生，闻元标抗疏廷杖，四海之人，凡有心知
者，莫不仰慕，以为真古之遗直。比臣通籍，则元标再
起为给事中、为吏部，皆以直言去。臣备员执政，人皆
以不能起元标罪臣，即臣亦自以为生平第一歉事。
幸遇皇考皇上录用遗贤，拔擢元标，而臣亦自田间
“来，得有同朝之喜。元标屡有去志，皆以劝留而止。臣
亦自尽其夙心耳，固不虞世之不能容元标一至此
也。”《童蒙疏》谓无逐元标之心，此诚是矣。然自《童蒙》之
疏上，未几而郭允厚继之，兴治又继之。童蒙病其讲
学，允厚并及其人品，兴治又恐禁学非所以为名，人
品未可以遽定，遂深而拟之为贼。三臣之意同，而其
说则以三变，其攻元标可谓不遗馀力矣。从学官之
改敕书，禁讲学，毁书院，沙汰生员，此乃张居正所为，
非祖宗朝法也。居正之得罪于清议，背成宪、失人心，
正为此事，童蒙奈何引之？臣为《书院记》文，固云“世必
有执江陵之见以诮余者”，何其言之偶中乎？至以“屡
奉内传”数语，为臣之“险毒，则不过臣据事直书，同官
同臣共闻共见，未尝添捏一语，亦未敢过拟童蒙之
有他也。童蒙欲臣主张目前，使祸机交息，则如此一
事，臣已不能主张矣，谁发祸机而望臣息之哉？然童
蒙实未尝攻臣，臣岂可为童蒙求去？惟念封疆多事，
各镇告急，臣茫无以应，而滇、黔危困至极，其承役来
此求”救者，日时涕泣，臣亦为之泪下。无饷无兵，无策
可救，各处抚按及科道官又连章累牍，请免加泒，终
无可以免加泒之策。臣本老病之人，为之焦思苦念，
日夕眩晕，每对同官言，“尸素如此，何颜自立？”本意勉
挨明春，方敢求去。今再三筹度，万不当留，留亦无益。
伏望圣慈哀怜允放。仍敕下九卿科道，悉心讲求所
以“足饷足兵，拯九边，救滇黔之策。其他闲言闲语，可
以暂置。童蒙亦各安其位，勿过猜疑。臣虽归死林间，
有馀幸矣。”